钦定古今图书集成/明伦汇编/官常典/第709卷 > 耿纪 韦晃 韦况 韦晔 吉平〈魏志作吉本〉
## 钦定古今图书集成/明伦汇编/官常典/第709卷 > 耿纪 韦晃 韦况 韦晔 吉平〈魏志作吉本〉

金祎

按《后汉书献帝本纪》，“建安二十三年春正月甲子，少
府耿纪、丞相司直韦晃起兵诛曹操。不克，夷三族。”
按《耿弇传》，“弇弟国，国弟秉，秉长子冲，冲曾孙纪，少有
美名，辟公府，曹操甚敬异之，稍迁少府。纪以操将篡
汉，建安二十三年，与太医令吉平、丞相司直韦况、晃、
晔谋起兵诛操，不克，夷三族。”于时衣冠盛门，坐纪罹
祸灭者众矣。

按《魏志武帝本纪》：建安二十三年“春正月，汉太医令
吉本与少府耿纪、司直韦晃等反，攻许，烧丞相长史王必营，必与颍川典农中郎将严匡讨斩之。”

按《三辅决录》注，“时有京兆金祎，字德祎，自以世为汉
臣，自日䃅讨莽、何罗，忠诚显著，名节累叶，睹汉祚将
移，谓可季兴，乃喟然发愤，遂与耿纪、韦晃、吉本、本子
邈、邈弟穆等结谋。”纪字季行，邈字文然，穆字思然。以
祎慷慨有日䃅之风，又与王必善，因以闻之。若杀，必
欲挟天子以攻魏，南援刘备。时关羽彊盛，而王在邺，
留必典兵，督许中事。文然等率杂人及家僮千馀人
夜烧门攻必。祎遣人为内应，射必中肩。必不知攻者
为谁，以素与祎善，走投祎。夜唤德祎，祎家不知是必，
谓为文然等，错应曰：“王长史已死乎？卿曹事立矣。”必
乃更他路奔。王曰：“必欲投祎。”其帐下督谓必曰：“今日
事竟知谁门而投入乎？”扶必奔南城。会天明，必犹在，
文然等众散，故败。后十馀日，必竟以创死。

按《献帝春秋》，收纪晃等，将斩之。纪呼魏王名曰：“恨吾
不自主意，竟为群儿所误耳！”晃顿首搏颊，以至于死。